

**ประกาศสมาคมแพทย์ระบบทางเดินอาหารแห่งประเทศไทย ประจำปี พ.ศ. 2562**

**เรื่อง ทุนสนับสนุนงานวิจัยสำหรับสมาชิกสมาคมฯ**

**สมาคมแพทย์ระบบทางเดินอาหารแห่งประเทศไทย** มีนโยบายจัดสรรทุนสนับสนุนการวิจัยให้กับผู้ที่เป็นสมาชิกของสมาคมฯ เพื่อส่งเสริมการทำงานวิจัยที่ช่วยให้เกิดการพัฒนาองค์ความรู้ทั้งทางพื้นฐานและทางคลินิก หรืองานวิจัยแบบ routine to research และ/หรืองานวิจัยที่นำความรู้ไปประยุกต์ใช้ให้เกิดประโยชน์ต่อวงการแพทย์ในพื้นที่ที่สมาชิกท่านนั้นปฏิบัติงานอยู่ จึงกำหนดระเบียบการให้**ทุนสนับสนุนงานวิจัยสำหรับสมาชิกสมาคมฯ** ดังนี้

**แหล่งที่มาของทุน** งบประมาณการส่งเสริมการทำวิจัย สมาคมแพทย์ระบบทางเดินอาหารแห่งประเทศไทย

**ประเภทของทุน** ทุนวิจัย มี 2 ประเภท รวม 4 ทุนต่อปีดังนี้

**ประเภทที่ 1** ทุนเพื่อสนับสนุนงานวิจัยประเภท prospective randomized control trial จำนวน 1 ทุน 160,000 บาท/ปี โดยมีหลักฐานการใช้จ่ายจริง

**ประเภทที่ 2** ทุนเพื่อสนับสนุนงานวิจัยประเภทอื่นๆ จำนวน 3 ทุนๆ ละ 50,000 บาท/ปี โดยมีหลักฐานการใช้จ่ายจริง

**รายละเอียดของทุน**

1) ระยะเวลาดำเนินการไม่เกิน 2 ปี นับจากได้รับแจ้งการอนุมัติทุนดังกล่าว

2) ไม่มีค่าตอบแทนผู้ช่วยวิจัยและหัวหน้าโครงการวิจัย

3) กรณีผู้เสนอขอทุนวิจัย ได้รับทุนสนับสนุนงานวิจัยจากแหล่งทุนของหน่วยงานตนเองหรือหน่วยงานภายนอกอื่นๆ จะได้รับการพิจารณาเป็นกรณีพิเศษ ทั้งนี้ต้องมีใบตอบรับการให้ทุนจากหน่วยงานนั้นๆ แนบมาด้วย

**คุณสมบัติของผู้ขอทุน**

1. เป็นแพทย์ที่เป็นสมาชิกสมาคมแพทย์ระบบทางเดินอาหารแห่งประเทศไทย (ไม่จำกัดอายุ)
2. มีอาจารย์หรือแพทย์อาวุโสที่มีความสามารถให้คำแนะนำด้านงานวิจัยเป็นที่ปรึกษาโครงการวิจัย เว้นแต่ผู้ขอทุนเป็นอาจารย์หรือแพทย์อาวุโสที่มีความสามารถและมีประสบการณ์ในการวิจัยมาแล้วเป็นอย่างดี
3. มีการดำเนินโครงการวิจัยตามขั้นตอนมาตรฐานและผ่านการพิจารณาจริยธรรมการทำวิจัยของสถาบันหรือต้นสังกัดแล้ว
4. สมาชิกสามารถสมัครขอรับทุนสนับสนุนการวิจัยได้ไม่เกิน 1 โครงการต่อ 1 ท่าน

**การพิจารณาตัดสิน**

คณะกรรมการสมาคมแพทย์ระบบทางเดินอาหารแห่งประเทศไทย หรือคณะอนุกรรมการที่ได้รับมอบหมายจากคณะกรรมการสมาคมฯ เป็นผู้พิจารณาโครงการ ตัดสินให้ทุน และติดตามผลการดำเนินงานของ โครงการวิจัย การตัดสินโดยคณะกรรมการสมาคมแพทย์ระบบทางเดินอาหารแห่งประเทศไทย หรือคณะอนุกรรมการที่ได้รับมอบหมายของสมาคมฯ ให้ถือเป็นสิ้นสุดขั้นตอนการพิจารณาให้ทุน

**ระยะเวลาในการรับสมัคร** : 15 กุมภาพันธ์-30 เมษายน 2562 โดยส่ง**แบบฟอร์มการขอทุน** ตามเอกสารที่แนบ ไปที่คุณพรทิพย์ จิณแพทย์ email: **porntip.jinpat@gmail.com**

**การประกาศผลการให้ทุน** เดือนมิถุนายน 2562 โดยจะแจ้งผลตามที่อยู่ e-mail ของผู้ขอทุน และประกาศใน website ของสมาคมฯ

**ผลผลิต (Output)**

* มีบทความตีพิมพ์ในวารสารทางวิชาการระดับชาติหรือนานาชาติ โดยเป็นชื่อแรกหรือ corresponding author และขอให้ระบุกิตติกรรมประกาศว่า ได้รับการสนับสนุนทุนจาก “ทุนสนับสนุนงานวิจัย สำหรับสมาชิกสมาคมแพทย์ระบบทางเดินอาหารแห่งประเทศไทย ประจำปี พ.ศ. 2562” (Research Grants : GAT 2018, The Gastroenterological Association of Thailand)
* กรณีที่งานวิจัยยังไม่เสร็จสิ้น ต้องมีรายงานผลการดำเนินงานทุก 6 เดือน
* รายงานการใช้เงินและหลักฐานใบเสร็จรับเงิน กรณีที่จำนวนเงินจากหลักฐานใบเสร็จรับเงินน้อยกว่าเงินที่ได้รับจัดสรร ผู้รับทุนต้องคืนเงินส่วนที่เหลือให้กับสมาคมฯ
* หลังจากเสร็จสิ้นโครงการ ผู้วิจัยจะได้รับเชิญมานำเสนอผลงาน ในงานประชุมประจำปีของสมาคมแพทย์ระบบทางเดินอาหารแห่งประเทศไทย

ประกาศ ณ วันที่ 15 เดือนกุมภาพันธ์ พ.ศ. 2562

 ................................................................

 (นายแพทย์สิน อนุราษฎร์)

 นายกสมาคมแพทย์ระบบทางเดินอาหารแห่งประเทศไทย